पाएं अपने शहर की ताज़ा ख़बरें और फ्री ई-पेपरडाउनलोड करें
सरकार के आदेश-कोरोना की दूसरी लहर खतरनाक है। घरों के बाहर नहीं निकलें। रेड जन अनुशासन पखवाड़े में सख्ती की जाएगी। ...और ये हम-13 महीने के बाद भी लोग बिल्कुल नहीं सुधर रहे। मास्क नहीं लगाने और कोविड नियमों की पालना नहीं करने पर 2.60 करोड़ रुपए जुर्माने में भर चुके हैं। ...और इस वजह से कोरोना की पार्टी चल रही है...अकेले अप्रैल-मई में एक्टिव मरीजों की संख्या 7036 हो चुकी है। जबकि 97 लोगों की जान जा चुकी हैं।
यह महज आंकड़े नहीं, बल्कि कोरोना काल में हमारी लापरवाही का कड़वा सच है। जुर्माने में दी गई 2.60 करोड़ रुपए की राशि अगर हम कोरोना मरीजों के इलाज और जरूरतमंदों के लिए करते तो हम कई लोगों की जान बचा सकते थे। दैनिक भास्कर ने मार्च 2020 से 26 अप्रैल 2021 तक कोरोना गाइडलाइन का उल्लंघन करने पर पुलिस द्वारा काटे गए चालान और वसूले गए जुर्माना राशि की पड़ताल की तो स्थिति हैरान करने वाली निकली। लापरवाह 97563 लोगों ने जुर्माने के तौर पर 2.60 करोड़ रुपए जुर्माने में फूंक दिए। सबसे ज्यादा वाहन मालिकों ने कोरोना गाइड लाइन की पालना नहीं की और इन्होंने नियमों को तोड़ने पर 1.80 करोड़ रुपए का जुर्माना भरा।
बिना मास्क लगाने वाले, सोशल डिस्टेंस की पालना नहीं करने वाले और बाकी नियमों का उल्लंघन करने वाले 14381 लोगों ने जुर्माने के तौर पर 2644200 रुपए बेवजह बर्बाद कर दिए।छोटी-छोटी लापरवाही दे रही है कोरोना को निमंत्रण शादी में 50 की अनुमति पर 300 लोगों की भीड़, 25000 का जुर्माना: रानोली पुलिस ने कुछ दिन पहले पलसाना में एक शादी में कार्रवाई कर ₹25000 का जुर्माना लगाया था। पुलिस के अनुसार टीम जब मौके पर पहुंची तो एक ही जगह पर 250 से 300 लोग जमा थे। जिसके कारण कोरोना का संक्रमण फैलने की प्रबल संभावना थी। हैरानी यह है कि शादी में सिर्फ 50 लोगों को ही अनुमति थी।
25 रुपए का मास्क नहीं लगाया, 500 रुपए का जुर्माना चुकाना मंजूर
धोद रोड का युवक बाइक लेकर जा रहा था। जाट बाजार में पुलिस ने पकड़ा तो बोला कि मेहमान को रेलवे स्टेशन छोड़कर आया हूं। गाड़ी छूटने का टाइम हो रहा था। इसलिए जल्दबाजी में मास्क लगाना भूल गया, लेकिन मास्क नहीं लगाने की 5 सैकंड की देरी इतनी महंगी पड़ी कि 25 की कीमत के मास्क के बदले उसको 500 रुपए का जुर्माना देना पड़ा।
561 पॉजिटिव, 3 की मौत, आज 21 हजार पहुंच जाएंगे कुल केस
जिले में बुधवार को 561 पॉजिटिव मिले। वहीं 3 लोगों की मौत हो गई। कुल आंकड़ा 20987 पर पहुंच गया। इनमें 13756 स्वस्थ हो चुके हैं। बुधवार को 518 लोग स्वस्थ हुए। एक्टिव मरीजों की संख्या 7036 हो चुकी है। जिले में एक मार्च से लेकर अब तक 69 हजार 912 सैम्पल लिए गए। इनमें से 11 हजार 526 कोरोना संक्रमित पाए गए।
गाइडलाइन : स्वस्थ हो चुके मरीज की आरटी-पीसीआर जांच की जरूरत नहीं
आईसीएमआर ने नई गाइडलाइन जारी की है। इलाज के दौरान स्वस्थ मरीज की फिर से आरटी-पीसीआर जांच करने की जरूरत नहीं बताई है। स्वास्थ्य विभाग के जनस्वास्थ्य निदेशक ने संबंध में सभी सीएमएचओ को निर्देश जारी किए हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn